Komisijos sprendimas
2004 m. sausio 26 d.
patvirtinantis nepaprastosios padėties planus dėl paukščių gripo ir Niukaslio ligos kontrolės
(pranešta dokumentu Nr. C(2004) 110)
(tekstas svarbus EEE)
(2004/102/EB)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1992 m. gegužės 19 d. Tarybos direktyvą 92/40/EEB, nustatančią Bendrijos paukščių gripo kontrolės priemones [1], su paskutiniais pakeitimais, padarytais Reglamentu (EB) Nr. 806/2003 [2], ypač į jos 17 straipsnio 4 dalį,
atsižvelgdama į 1992 m. liepos 14 d. Tarybos direktyvą 92/66/EEB, nustatančią Bendrijos Niukaslio ligos kontrolės priemones [3], su paskutiniais pakeitimais, padarytais Reglamentu (EB) Nr. 806/2003, ypač į jos 21 straipsnio 4 dalį,
kadangi:
(1) 2000 m. spalio 30 d. Komisijos sprendimas 2000/680/EB, patvirtinantis nepaprastosios padėties planus dėl paukščių gripo ir Niukaslio ligos [4], yra didele dalimi pakeistas [5]. Aiškumo ir racionalumo sumetimais minėtas sprendimas turėtų būti kodifikuotas.
(2) Paukščių gripas ir Niukaslio liga yra ligos, kuriomis serga paukščiai.
(3) Kriterijai, kuriuos reikia taikyti sudarant nepaprastosios padėties planus dėl paukščių gripo ir Niukaslio ligos kontrolės, yra nustatyti atitinkamai Direktyvos 92/40/EEB VI priede ir Direktyvos 92/66/EEB VII priede.
(4) Nepaprastosios padėties planų kriterijai, išvardyti minėtuose dviejuose prieduose, yra tapatūs.
(5) Ligos kontrolės priemonėms, kurias reikia taikyti esant paukščių gripo ir Niukaslio ligos protrūkiams, taikomi tie patys principai, ir jas vykdo paukštienos gamintojai, skerdyklų bei lydyklų operatoriai, veterinarai lauko sąlygomis ir diagnostinėse laboratorijose. Todėl yra įmanoma parengti nepaprastosios padėties planą, kuris būtų taikomas kartu paukščių gripui ir Niukaslio ligai.
(6) Valstybės narės yra pateikusios patvirtinimui nacionalinius nepaprastosios padėties planus, kuriuose yra išvardytos ir nurodytos priemonės, kurias reikia vykdyti esant paukščių gripo ir Niukaslio ligos protrūkiui.
(7) Po įvertinimo nustatyta, kad šie planai,atitinka nustatytus kriterijus ir sėkmingo įgyvendinimo atveju leidžia pasiekti norimus tikslus.
(8) Kad būtų galima užtikrinti šių planų veiksmingumą, valstybės narės turi atlikti įvairių veiksmų planų analizę bei pratybas.
(9) Valstybės narės privalo reguliariai atnaujinti tuos planus.
(10) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiuo sprendimu patvirtinami nepaprastosios padėties planai dėl paukščių gripo ir Niukaslio ligos kontrolės, išvardyti I priede, kuriuos pateikė valstybės narės.
2 straipsnis
Sprendimas 2000/680/EB yra panaikinamas.
Nuorodos į panaikintą sprendimą aiškinamos kaip nuorodos į šį sprendimą, atsižvelgiant į III priede pateiktą koreliacijų lentelę.
3 straipsnis
Šis sprendimas yra skirtas valstybėms narėms.
Priimta Briuselyje, 2004 m. sausio 26 d.